Et af dem er Gazing Through Skin, som vises på forsiden af hjemmesiden–et nonfigurativt maleri, der viser et system af højrøde formationer, der svæver henover en diffus baggrund i grønne, brune og gule farver. Måske er der tale om blod, skyer eller noget helt tredje. Hvad vi oplever er i hvert fald et farverum af varme, dynamik og frihed. Med sit dansende mønster minder billedet om musik, hvor især den elektroniske er en af kunstnerens inspirationer. En anden er den færøske natur, som Bjarne Werner Sørensen kender indgående gennem sin familie og mange ophold på øerne. Det er imidlertid ikke det færøske landskab i bogstavelig forstand, der præger et maleri som Gazing Through Skin. Naturen er kun til stede på indirekte vis som struktur, lodrethed, bevægelse og vægtløshed–en følelse man især oplever stående yderst ude på kanten af den lodrette fjeldside.